Jens Christian Lund (S), 2010-04-29:
Jeg vil sige, at mit indlæg er på både SF's og S' vegne.
Hovedemnet i dette lovforslag er lempelse af revisionspligten.
Lad mig indledningsvis slå fast, at både SF og Socialdemokraterne er enige i, at vi ikke bør pålægge erhvervslivet unødige administrative byrder.
Vi er derimod ikke enige med regeringen og heller ikke med Venstres ordfører i, at revision kan karakteriseres som en administrativ byrde, et synspunkt, som vi heldigvis deler med mange.
Vi ved, at revisorer gør en forskel.
Vi ved, at i syv ud af ti revisioner findes der fejl.
Vi ved, at revisorer hjælper virksomhederne med at få kredit.
Vi ved, at revisorer hindrer konkurser og hjælper i rekonstruktion af virksomheder, og jeg kan blive ved.
Det vil sige, at regeringen har haft masser af tid til at løse den her opgave.
Jeg var nemlig ordfører dengang, og hr. Jacob Jensen var også i Folketinget på daværende tidspunkt, og der arbejdede vi meget med det.
Vi mener, at de små virksomheder skal have mulighed for at inddrage revisorer på en lettere måde tilpasset de små virksomheders behov.
I 2006 fik vi det ikke igennem, og det var beklageligt.
Vores forslag dengang var, at der skulle indføres en revisionsstandard eller en erklæringsstandard for virksomheder med mindre omsætninger.
Men det var vigtigt efter vores mening, at der i loven kom noget ind om en erklæringsstandard, og jeg vurderer, at det, der sker nu her, er, at ved at ministeren er gået væk fra det, som Lene Espersen sagde, vil det blive ulovligt at anvende en erklæringsstandard, selv om det ville passe godt til de små virksomheder.
Det kan ikke være rimeligt, at vi ikke kan have en bedre form for det.
Vi ved, hvor vigtigt det er for samfundet, at revisorer er inde over regnskabet, og derfor er det vigtigt, at vi får lavet sådan et system.
Vi var hundrede procent indstillet på at fortsætte forhandlingerne med den nye minister.
Vi havde virkelig muligheden for at få lavet noget, der havde været til gavn for erhvervslivet, få lavet en erklæringsstandard, som kunne bruges.
Vi kan ikke bakke op om det forslag, der er på nuværende tidspunkt, der fritager så mange virksomheder for revision, men vi kunne have bakket op, hvis der havde været noget med erklæringsstandard.
Jeg forstår ikke ministeren.
Jeg forstår ikke, at ministeren ikke kan forstå, at det havde været bedre for erhvervslivet, at vi havde fået en bred aftale, der også ville stå ved magt efter et regeringsskifte.
Jeg kan ikke forstå, at ministeren ikke er interesseret i, at de partier, der bakker op om erklæringsstandard, var med i forhandlingerne.
Jeg kan ikke forstå, at ministeren ikke kan forstå, hvor vigtigt det er, når vi skal i gang med at diskutere uddannelse af revisorer, at vores partier også kommer med i forhandlingerne, for der er virkelig behov for at kigge på hele revisoruddannelsen.
Det havde været til gavn i stedet for at stoppe forhandlingerne, at vi havde fået det her bragt i orden, og der har været mulighed for siden 2006 at lave en ordentlig lov.
Det her er ikke godt nok, og derfor må jeg sige, at selv om vi meget gerne ville, er det ikke S og SF, der bliver taberne, det er erhvervslivet, og det er ministerens skyld.